
RAPORT COMUN

asupra proiectului de Lege  pentru ratificarea Tratatului între  Regatul Belgiei, Republica Cehă, 
Regatul Danemarcei, Republica Federală Germania, Republica Estonia, Republica Elenă,
 Regatul Spaniei, Republica Franceză, Irlanda, Republica Italiană, Republica Cipru,
 Republica Letonia, Republica Lituania, Marele Ducat al Luxemburgului, Republica Ungară,
 Republica Malta, Regatul Ţărilor de Jos, Republica Austria, Republica Polonă, 
Republica Portugheză, Republica Slovenia, Republica Slovacă, Republica Finlanda,
 Regatul Suediei, Regatul Unit al Marii Britanii şi Irlandei de Nord 
(state membre  ale Uniunii Europene) şi Republica Bulgaria şi România privind
 aderarea Republicii Bulgaria şi a României la Uniunea Europeană, semnat de România 
la Luxemburg la 25 aprilie 2005



Urmare  Decretului Preşedintelui României nr.357 din  3 mai 2005 privind supunerea spre ratificare Parlamentului a Tratatului între statele membre ale Uniunii Europene şi Republica Bulgaria şi România, semnat la Luxemburg la 25 aprilie 2005, şi în baza celor decise în şedinţa comună a Birourilor permanente ale Camerei Deputaţilor şi Senatului României din ziua de 11 mai 2005,  transmise cu adresa  P.L.x 184/11.05.2005, Comisia Parlamentului României pentru Integrare Europeană, Comisia  juridică, de disciplină şi imunităţi a Camerei Deputaţilor, Comisia juridică, de numiri, disciplină, imunităţi şi validări a Senatului României s-au întrunit în şedinţă comună, în ziua de 12 mai 2005, potrivit art.10 şi art. 12 din Regulamentul şedinţelor comune ale Camerei Deputaţilor şi Senatului, la sediul  Camerei Deputaţilor, pentru a examina proiectul de Lege pentru ratificarea Tratatului între  Regatul Belgiei, Republica Cehă, Regatul Danemarcei, Republica Federală Germania, Republica Estonia, Republica Elenă, Regatul Spaniei, Republica Franceză, Irlanda, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Ţărilor de Jos, Republica Austria, Republica Polonă, Republica Portugheză, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii şi Irlandei de Nord (state membre  ale Uniunii Europene) şi Republica Bulgaria şi România privind aderarea Republicii Bulgaria şi a României la Uniunea Europeană, semnat de România la Luxemburg la 25 aprilie 2005.

Conform prevederilor  art.148 alin. (1) din Constituţia României, republicată, „Aderarea României la tratatele constitutive ale Uniunii Europene, în scopul transferării unor  atribuţii către instituţiile comunitare, precum şi al exercitării în comun cu celelalte state  membre a competenţelor prevăzute în aceste tratate, se face prin lege adoptată în şedinţa comună a Camerei Deputaţilor şi Senatului, cu o majoritate de două treimi din numărul  deputaţilor şi senatorilor”. 


Consiliul Legislativ a avizat favorabil proiectul de lege, conform  avizului nr. 452/29.04.2005.


La dezbaterea proiectului de lege a participat, în conformitate cu prevederile art.51 şi 52 din Regulamentul Camerei Deputaţilor, domnul Leonard Orban, secretar de stat în Ministerul Integrării Europene, negociator şef al României cu Uniunea Europeană.


În urma  examinării proiectului de Lege  pentru ratificarea Tratatului între  Regatul Belgiei, Republica Cehă, Regatul Danemarcei, Republica Federală Germania, Republica Estonia, Republica Elenă, Regatul Spaniei, Republica Franceză, Irlanda, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Ţărilor de Jos, Republica Austria, Republica Polonă, Republica Portugheză, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii şi Irlandei de Nord (state membre  ale Uniunii Europene) şi Republica Bulgaria şi România privind aderarea Republicii Bulgaria şi a României la Uniunea Europeană, semnat de România la Luxemburg la 25 aprilie 2005, a expunerii de motive la proiectul de lege şi a avizului Consiliului Legislativ, membrii celor trei comisii  au constatat următoarele:

 - textul Tratatului de aderare, menţionat mai sus, a fost semnat la Luxemburg la data de 25 aprilie 2005 de către toate statele membre ale Uniunii Europene, precum şi de către  Republica Bulgaria şi România în vederea aderării Republicii Bulgaria şi a României la Uniunea Europeană; 

- Tratatul de aderare a României este comun cu Tratatul de aderare a Bulgariei, reprezentând rezultatul integral al procesului de negociere a celor 31 de capitole. Tratatul  a fost elaborat pe baza aceloraşi principii şi după aceeaşi metodă de lucru utilizate  la redactarea Tratatului de aderare a celor 10 noi state membre;

- în paralel cu semnarea Tratatului de aderare, au fost redactate, ca documente alternative, un Protocol de aderare şi un Act de aderare. În funcţie de momentul intrării în vigoare a Tratatului de instituire a Constituţiei pentru Europa, înainte sau după aderarea  României şi Bulgariei (1 ianuarie 2007), Protocolul de aderare va fi anexat Tratatului de instituire a Constituţiei pentru Europa – dacă acesta va fi intrat în vigoare – respectiv, Actul de aderare va fi anexat tratatelor constitutive aflate în vigoare (Tratatul privind Uniunea Europeană, Tratatul de instituire a Comunităţii Europene şi Tratatul de instituire a Comunităţii Europene a Energiei Atomice) ; 

- Tratatul de aderare  a României şi a Bulgariei  cuprinde Părţile generale (Tratatul propriu-zis, Actul de aderare/Protocolul de aderare), Anexele (măsurile convenite în cadrul negocierilor) şi Declaraţiile; 

Luând act de poziţiile exprimate în timpul lucrărilor  de  către  senatori şi deputaţi, reprezentând toate grupurile parlamentare,  Comisiile:

- apreciază că Tratatul de Aderare a României la Uniunea Europeană consfinţeşte şi încununează eforturile speciale depuse în ultimii cincisprezece ani de întreaga societate românească, animată de speranţa şi credinţa în destinul democratic şi european al poporului român; 
- consideră că, prin acest act fundamental,  se înlătură urmări ale marilor  nedreptăţi ale istoriei recente, care au condus temporar la  divizarea antagonică a continentului, la marginalizarea nefirească,  artificială a unor comunităţi naţionale eminamente  europene;



- apreciază că semnarea şi ratificarea Tratatului de aderare constituie rezultatul unităţii de voinţă politică, al sprijinului constant şi creator exprimat şi acordat de către toate  forţele politice  din România, al rolului benefic şi stimulator al societăţii civile, manifestate de-a lungul întregului proces de aderare la Uniunea Europeană;



- consideră că intrarea în vigoare a Tratatul de aderare va determina o relansare  viguroasă a prezenţei României în lumea civilizată, liberă şi democratică, reprezentând totodată un aport semnificativ la reunificarea politică şi  consolidarea instituţională  a Europei,  la asigurarea progresului şi stabilităţii pe continent;



- consideră că ratificarea Tratatului de către Parlamentul României va permite ţării noastre să fie parte a unei Uniuni Europene fondate pe principiile libertăţii, democraţiei şi statului de drept, o Uniune angajată în continuare în respectarea demnităţii umane, a tuturor drepturilor şi libertăţilor fundamentale ale omului,  devotată toleranţei, justiţiei, egalităţii, solidarităţii şi prosperităţii;



- îşi exprimă convingerea că eforturile de reformă vor  continua, asigurându-se realizarea prevederilor Tratatului de aderare, iar prin aceasta,  modernizarea tuturor sferelor societăţii româneşti. Pe această cale,  va fi asigurat progresul real şi vizibil al României, urmând ca, după obţinerea, în ianuarie 2007, a statutului de membru cu drepturi depline al Uniunii Europene, şi ţara noastră să contribuie, cu valoare adăugată, la întărirea şi prosperitatea Europei.

În timpul examinării proiectului de lege pe articole, s-au formulat amendamente orale de către membrii Comisiilor. În urma dezbaterilor,  unul dintre amendamente a fost admis, iar celelalte au fost retrase de către  autori.


Conform celor de  mai sus şi  opiniilor exprimate de către membrii celor trei comisii, s-a hotărât, cu unanimitatea de voturi a celor prezenţi, să se supună plenului Camerelor reunite, spre dezbatere şi adoptare, proiectul de Lege pentru ratificarea Tratatului între  Regatul Belgiei, Republica Cehă, Regatul Danemarcei, Republica Federală Germania, Republica Estonia, Republica Elenă, Regatul Spaniei, Republica Franceză, Irlanda, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Ţărilor de Jos, Republica Austria, Republica Polonă, Republica Portugheză, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii şi Irlandei de Nord (state membre  ale Uniunii Europene) şi Republica Bulgaria şi România privind aderarea Republicii Bulgaria şi a României la Uniunea Europeană, semnat de România la Luxemburg la 25 aprilie 2005,  cu un amendament admis, care este redat în anexa la prezentul raport.
Anexă

AMENDAMENTE ADMISE:

	Nr.

Crt.
	Textul iniţial
	Text propus de Comisii

(autorul amendamentului)
	Motivare

	1.
	Titlul Legii:

      Lege pentru ratificarea Tratatului între  Regatul Belgiei, Republica Cehă, Regatul Danemarcei, Republica Federală Germania, Republica Estonia, Republica Elenă, Regatul Spaniei, Republica Franceză, Irlanda, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Ţărilor de Jos, Republica Austria, Republica Polonă, Republica Portugheză, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii şi Irlandei de Nord (state membre  ale Uniunii Europene) şi Republica Bulgaria şi România privind aderarea Republicii Bulgaria şi a României la Uniunea Europeană, semnat de România la Luxemburg la 25 aprilie 2005


	       Nemodificat.
	

	2.
	      Art.1.  – Se ratifică Tratatul între  Regatul Belgiei, Republica Cehă, Regatul Danemarcei, Republica Federală Germania, Republica Estonia, Republica Elenă, Regatul Spaniei, Republica Franceză, Irlanda, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Ţărilor de Jos, Republica Austria, Republica Polonă, Republica Portugheză, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii şi Irlandei de Nord (state membre  ale Uniunii Europene) şi Republica Bulgaria şi România privind aderarea Republicii Bulgaria şi a României la Uniunea Europeană, semnat de România la Luxemburg la 25 aprilie 2005, denumit în continuare Tratatul de aderare.


	      Art. 1. – Text nemodificat.
	

	3.
	     Art.2. – Parlamentul, Preşedintele României, Guvernul şi autoritatea judecătorească garantează aducerea la îndeplinire a obligaţiilor rezultate din actul aderării şi din prevederile tratatelor  constitutive ale Uniunii Europene, precum şi  celelalte reglementări comunitare cu caracter obligatoriu.
	       Art.2. – Parlamentul, Preşedintele României, Guvernul şi autoritatea judecătorească garantează aducerea la îndeplinire a obligaţiilor României rezultate din actul aderării şi din prevederile tratatelor  constitutive ale Uniunii Europene, precum şi din celelalte reglementări comunitare cu caracter obligatoriu.

      Autor: senator Nicolae Şerban.


	     Pentru  rigoare şi claritate.

	4.
	      Art.3. – În înţelesul Tratatului de aderare, al Tratatului de instituire a unei Constituţii pentru Europa, al Tratatului de  instituire a Comunităţii Europene, al Tratatului de instituire a Comunităţii Europene a  Energiei Atomice şi al Tratatului privind Uniunea Europeană, precum şi al altor reglementări comunitare cu caracter obligatoriu, următorii termeni se definesc după cum urmează:

a) prin „resortisant al unui stat” se înţelege persoana fizică sau juridică având cetăţenia, respectiv naţionalitatea  acelui stat în conformitate cu legislaţia internă a acestuia;

b) prin „resortisant român” se înţelege persoana fizică sau juridică având cetăţenia, respectiv naţionalitatea română potrivit legislaţiei române.
	      Art. 3.  - Text nemodificat.
	



    PREŞEDINTE,                                   PREŞEDINTE,                                            PREŞEDINTE,

       Deputat                                                    Deputat                                                          Senator                                                                                                                            
                Sergiu Andon                                Viorel Hrebenciuc                                      Peter Eckstein Kovacs        

